## Odluka Ustavnog suda Republike Hrvatske broj:U-IIIA-3951/2005 od 20. lipnja 2007.

### NN 74/2007 (18.7.2007.), Odluka Ustavnog suda Republike Hrvatske broj:U-IIIA-3951/2005 od 20. lipnja 2007.

# USTAVNI SUD REPUBLIKE HRVATSKE

2367

Ustavni
sud Republike Hrvatske, u Prvom vijeću za odlučivanje o ustavnim tužbama, u
sastavu sudac Željko Potočnjak, predsjednik Vijeća,
te suci Ivan Matija, Jasna Omejec, Emilija Rajić, Smiljko Sokol i Nevenka Šernhorst, članovi
Vijeća, odlučujući o ustavnoj tužbi koju su podnijeli A. P. i E. P. oboje iz
S., koje zastupa K. M., odvjet­nica
iz S., na sjednici održanoj 20. lipnja 2007. godine, jednoglasno je donio

## ODLUKU

I.
Ustavna tužba se usvaja.

II.
Općinski sud u Splitu dužan je donijeti odluku u predmetu koji se vodi pred tim
sudom pod brojem: II P-992/02 u najkraćem mogućem roku, ali ne duljem od osam
(8) mjeseci, računajući od prvog idućeg dana nakon objave ove odluke u
»Narodnim novinama«.

III.
Na temelju članka 63. stavka 3. Ustavnog zakona o Ustavnom sudu Republike Hrvatske
(»Narodne novine« broj 99/99., 29/02. i 49/02. – pročišćeni tekst), određuje se
primjerena naknada zbog povrede ustavnog prava iz članka 29. stavka 1. Ustava
Republike Hrvatske (»Narodne novine« broj 41/01. – pročišćeni tekst)
podnositeljima ustavne tužbe:

–
A. P. iz S., Š. 7, u iznosu od 5.100,00 kuna, i

–
E. P. iz S., Š. 7, u iznosu od 5.100,00 kuna.

IV.
Naknada iz točke III. izreke ove odluke bit će isplaćena iz državnog proračuna
u roku od tri (3) mjeseca od dana podnošenja zahtjeva podnositelja Ministarstvu
financija Republike Hrvatske za njezinu isplatu.

V.
Ova odluka objavit će se u »Narodnim novinama«.

Obrazloženje

1.
Na temelju članka 63. Ustavnog zakona o Ustavnom sudu Republike Hrvatske
(»Narodne novine«, broj 99/99., 29/02. i 49/02. – pročišćeni tekst, u daljnjem
tekstu: Ustavni zakon), podnositelji su 30. rujna 2005. podnijeli ustavnu tužbu
smatrajući da im je nerazumno dugim trajanjem parničnog postupka, koji se vodi
pred Općinskim sudom u Splitu, pod brojem: II P-992/02 povrijeđeno ustavno
pravo na suđenje u razumnom roku.

ČINJENICE VAŽNE ZA
USTAVNOSUDSKI POSTUPAK

2.
Ustavni sud je u postupku pokrenutom ustavnom tužbom, primjenom članka 63.
Ustavnog zakona, na temelju navoda ustavne tužbe, preslike spisa predmeta broj:
II P-992/02 i očitovanja predsjednika Općinskog suda u Splitu, utvrdio sljedeće
činjenice koje su pravno relevantne za odlučivanje o povredi ustavnog prava
podnositelja, zajamčenog člankom 29. stavkom 1. Ustava Republike Hrvatske.

Podnositelji
su 20. lipnja 2002. godine Općinskom sudu u Splitu podnijeli tužbu protiv S. P.
radi naknade štete temeljem pravomoćne kaznene presude.

Prvo
ročište održano je 6. rujna 2002. godine, te je na istome zaključeno da se
službenim putem zatraži na uvid predmet Općinskog suda u Splitu broj: Kml-186/99.

Na
sljedećem ročištu održanom 24. listopada 2002. godine, nakon izvršenog uvida u
navedeni kazneni predmet, podnositeljima je naloženo da urede tužbeni zahtjev.

Nastavno
održana su još tri ročišta; 21. siječnja 2003., 16. travnja 2003. i 18. lipnja
2003. godine, na kojima su saslušane stranke i zaključeno je izvršiti uvid u
spis predmeta Općinskog suda u Splitu broj: II P-971/02.

Provjerom
u evidenciji predmeta Općinskog suda u Splitu utvrđeno je da se predmet tog
suda broj: II P-971/02 nalazi na Županijskom sudu u Splitu zbog rješavanja u
žalbenom postupku.

Iz
razloga što se navedeni predmet Općinskog suda u Splitu broj: II P-971/02 još
uvijek nalazi na Županijskom sudu u Splitu, od 18. lipnja 2003. godine (kada je
održano zadnje ročište) do sastavljanja očitovanja predsjednika Općinskog suda
u Splitu od 28. svibnja 2007. godine u predmetu Općinskog suda u Splitu broj:
II P-992/02, u razdoblju od četiri godine, nije provedena niti jedna postupovna radnja.

PRAVO VAŽNO ZA
USTAVNOSUDSKI POSTUPAK

3.
Za odlučivanje Ustavnog suda o razumnoj duljini sudskog postupka mjerodavne su
odredbe članka 29. stavka 1. Ustava Republike Hrvatske i članka 63. Ustavnog
zakona.

*Ustavna
tužba je osnovana.*

4.
Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG
POSTUPKA

Podnositelji
su 20. lipnja 2002. godine Općinskom sudu u Splitu podnijeli tužbu protiv S. P.
radi naknade štete temeljem pravomoćne kaznene presude. Ustavna tužba podnesena
je 30. rujna 2005., a do tog dana sudski postupak nije pravomoćno okončan pa
Ustavni sud utvrđuje da je u pravno relevantnom razdoblju postupak u ovom
predmetu trajao tri (3) godine, tri (3) mjeseca i deset (10) dana.

4.2. POSTUPANJE
NADLEŽNOG SUDA

Ustavni
sud utvrđuje da se postupak u pravno razmatranom razdoblju cijelo vrijeme vodio
pred prvostupanjskim sudom, koji je neaktivan od 18. lipnja 2003. godine, kako
je to navedeno u točki 2. obrazloženja ove odluke (pod činjenice važne za
ustavnosudski postupak).

4.3. PONAŠANJE
PODNOSITELJA USTAVNE TUŽBE(TUŽITELJA U SUDSKOM POSTUPKU)

Podnositelji
ustavne tužbe, prema utvrđenju Ustavnog suda nisu pridonijeli duljini parničnog
postupka.

4.4. SLOŽENOST SUDSKOG
PREDMETA

Prema
utvrđenju Ustavnog suda i dosadašnjeg tijeka postupka ne radi se o osobito
složenom sudskom postupku.

OCJENA USTAVNOG SUDA

5.
Ustavni sud utvrđuje da se predmet vodi u trajanju duljem od tri godine.
Imajući u vidu trajanje postupka, kao i neučinkovito postupanje prvostupanjskog
suda, Ustavni sud nalazi da je povrijeđeno pravo podnositelja na suđenje u
razumnom roku, zajamčeno člankom 29. stavkom 1. Ustava Republike Hrvatske.

Stoga
je, u smislu odredbe članka 63. stavka 2. Ustavnog zakona, donijeta odluka kao
pod točkama I. i II. izreke ove odluke.

6.
Sukladno odredbi članka 63. stavka 3. Ustavnog zakona, odlučeno je kao pod
točkama III. i IV. izreke ove odluke.

Visinu
naknade, zbog povrede ustavnog prava na donošenje sudske odluke u razumnom
roku, Ustavni sud određuje imajući u vidu sve okolnosti svakog pojedinog
slučaja, uz istodobno uvažavanje ukupnih gospodarskih i socijalnih prilika u
Republici Hrvatskoj.

7.
Odluka o objavi odluke (točka V. izreke) temelji se na odredbi članka 29.
stavka 1. Ustavnog zakona.

8.
Predsjednik Općinskog suda u Splitu dužan je dostaviti Ustav­nom sudu pisanu obavijest o datumima donošenja i otpreme
odluke u roku od osam (8) dana od dana njene otpreme, a najkasnije osam (8)
dana od isteka roka određenog u točki II. izreke ove odluke. Ovaj nalog temelji
se na članku 31. stavcima 4. i 5. Ustavnog zakona.

Broj:
U-IIIA-3951/2005

Zagreb,
20. lipnja 2007.

USTAVNI
SUD REPUBLIKE HRVATSKE

Predsjednik Vijeća

**dr****. sc. Željko Potočnjak, v. r.**

Odluka, NN 74/2007-2367
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)